Oslokvinnen Eva Thomassen, som en rekke ganger har besøkt Syria, skrevet og lagt ut mye stoff om krigen der fra en annen vinkel enn kommentatorer flest, oppdaget tirsdag at hun uten varsel eller forklaring var blitt utestengt fra Facebook.

Alt hun har lagt ut av kommentarer, bilder, reisereportasjer fra Syria, er borte.

– Hele livsverket mitt ligger på Facebook

Saken hennes kan være en demonstrasjon av hvilken makt det gigantiske, amerikanske selskapet har til å regulere det offentlige ordskiftet i Norge og andre land, der Facebook har blitt en viktig plattform for kommunikasjon.

– Dette er veldig trist. Hele livsverket mitt ligger på Facebook. Alle artiklene, hele nettverket mitt i hele verden, bildene mine, ligger på Facebook, sier Thomassen, som er overbevist om hva Facebooks inngrep dreier seg om:

– Dette er politisk sensur fra Facebook. Jeg har ikke lagt ut for mange kattebilder, for å si det sånn.

Anonyme klagere kan stå bak



Thomassen har skrevet mye til støtte for det hun anser som de lovlig valgte myndighetene i landet, Assad-styret, og kritisert bistandsorganisasjoner for å arbeide kun i terroriststyrte områder.

Etter utestengelsen fikk Thomassen etter hvert en melding om at hun hadde brutt Facebooks retningslinjer, med mulighet til å svare.

– Jeg skrev til Facebook, og fikk en epost onsdag om at jeg er permanent utestengt, forteller hun.

Facebooks anklage mot Thomassen er at hun har fremmet hat og støtte til terrorgrupper, noe hun blankt avviser.

Utestengelse fra Facebook kan blant annet skje hvis andre anonymt klager på en bruker av nettstedet.

– Dette har åpenbart skjedd som følge av en kampanje andre har ført mot meg overfor Facebook, mener Eva Thomassen.

Får ikke tilgang til egen gruppe



– Jeg har reist til Syria fem ganger som ledd i gruppereiser med folk i hele verden. Siste gang var i april i år. Alle gangene har vært organisert gjennom Facebook, forteller Thomassen.

– Jeg skriver ganske mange artikler som blir lagt ut på Facebook. Jeg har drevet en omfattende kritikk av bistandsorganisasjoner, lagt ut mye tall og fakta om dem. De og andre har svart i kommentarfeltene. Og alt dette er nå borte.

– Det verste er at jeg ikke kan få sagt fra til noen, heller. Dette er forferdelig, sier Thomassen.

I SYRIA: Kari Jaquesson. Foto: Tor Lindseth

Hun opprettet i sin tid Facebook-gruppa «Opphev sanksjonene mot Syria».

– Jeg får ikke tilgang til gruppa jeg har laget, og alle mine innlegg og bilder, samt kommentarene til dem der, er borte, konstaterer Thomassen.

Kari Angelique Jaquesson, som har reist sammen med Thomassen til Syria, administrerer denne Facebook-gruppa.

Jaquesson og Strinda Rødt ble nylig utsatt for krass kritikk i Klassekampen for foredraget hun holdt der.

ABC Nyheter har bedt Facebook Norge om en kommentar.